**Anexa nr. 3 la Hotărârea Consiliului Local al Municipiului Craiova nr.473/2019**

**Nivelul taxelor locale pentru utilizarea temporară**

**a Complexului Sportiv Craiova-Stadion de Fotbal situat în B-dul. Știrbei Vodă nr. 38, Craiova şi procedura de administrare a acestora**

**Potrivit datelor publicate pe site-ul Ministerului Finanţelor Publice, pentru indexarea impozitelor şi taxelor locale aferente anului 2020, rata inflaţiei este de 4,6 % .**

1. **Nivelul taxelor**

|  |  |  |  |
| --- | --- | --- | --- |
| Nr. Crt. | Denumire activitate/eveniment | Taxă pentru anul **2019** | Taxă pentru anul **2020** |
| 1 | Evenimente fotbalistice:  -Meciuri ale echipei Naţionale  -Meciuri interne de Liga I, Cupa României începând cu faza şaisprezecimilor, Supercupa României  -Meciuri fazele preliminare UEFA Champions League şi UEFA Europa League | 45.000,00  lei/eveniment | 47.070,00  lei/eveniment |
| 2 | Evenimente fotbalistice:  -UEFA Champions League  -UEFA Europa League | 111.140,00  lei/eveniment | 116.252,00  lei/eveniment |
| 3 | Alte activităţi sportive la nivelul sportului de performanţă (meciuri de rugby la nivel de club cât şi la nivel de echipe naţionale) | 45.000,00  lei/eveniment | 47.070,00  lei/eveniment |
| 4 | Evenimente culturale (concerte, festivaluri ş.a) | 84.650,00  lei/eveniment | 88.544,00  lei/eveniment |
| 5 | Evenimente speciale (altele decât cele sportive), cu închiriere inclusiv a terenului de fotbal din Complexul Sportiv Craiova-Stadion de Fotbal (expoziţii, spectacole, circ,mitinguri, alte concerte , festivaluri, ş.a) | 129.270,00  lei/eveniment | 135.216,00  lei/eveniment |
| 6 | Evenimente restrânse, care nu implica utilizarea gazonului si spaţilor din tribune (caritate, dineuri, şa.) | 651,00  lei/mp/eveniment | 681,00  lei/mp/eveniment |
| 7 | Utilizare spatii birouri si anexe pentru diverse activitați (temporare) | 16,30  lei/mp/oră | 17,00  lei/mp/oră |
| 8 | Conferinţa de vânzări şi training-uri (în sală conferinţe) | 750,00  lei/oră/sală | 785,00  lei/oră/sală |
| 9 | Evenimente sezoniere (târguri sezoniere) inclusiv aprovizionare | 30,00  lei/mp/zi | 31,00  lei/mp/zi |
| 10 | Filmari private | 1.400,00  lei/oră | 1.464,00  lei/oră |
| 11 | Filmari private cu caracter commercial | 2.325,00  lei/oră | 2.432,00  lei/oră |
| 12 | Tur Stadion, grupuri de minimum 10 persoane | 10,00  lei/ persoană/tur  5,00  lei/elev/ tur | 10,00  lei/ persoană/tur  5,00  lei/elev/ tur |
| 13 | Utilizare spaţii publicitare interioare stadionului (altele decât cele adiacente suprafeţei de joc) | 120,00  lei/mp/zi | 126,00  lei/mp/zi |
| 14 | Utilizare spaţii publicitare exterioare stadionului | 120,00 lei/mp/lună | 126,00  lei/mp/lună |
| 15 | Utilizare spaţii destinate activităţilor comerciale | 15,00 lei/mp/eveniment | 16,00  lei/mp/eveniment |
| 16 | Utilizare lojă pentru alte evenimente în afara celor fotbalistice/competiționale | 1.013,00 lei/oră;  3.040,00 lei/4 ore | 1.060,00 lei/oră  3.180,00 lei/4ore |

1. **Procedura privind taxele locale pentru utilizarea temporară a Complexului Sportiv Craiova-Stadion de Fotbal situat în B-dul. Știrbei Vodă nr. 38, Craiova**
2. **SCOP**

Prezenta procedură stabileşte cadrul unitar privind activitățile ce se efectuează pentru taxarea dreptului de folosinţă, în procesul de administrare, a Complexului Sportiv Craiova-Stadion de Fotbal, în vederea creşterii calităţii vieţii locuitorilor din zonă prin participarea la evenimente sportive de înaltă performanță sau alte evenimente non-sportive/culturale cât și pentru atragerea de venituri la bugetul local .

Prin procedură se urmărește asigurarea unui circuit corect, eficient, operativ și legal al informațiilor.

**2. DOMENIU DE APLICARE**

Activitatea este procedurabilă, identificându-se atribuţii de aceeaşi natură care determină procese de muncă cu acelaşi grad de complexitate şi omogenitate, pentru care se pot stabili reguli şi modalităţi de lucru, general valabile, în vederea îndeplinirii, în condiţii de regularitate, eficacitate, economicitate şi eficienţă, a obiectivelor administrării obiectivului aflat în proprietatea autorităţii publice. Se încadrează în categoria procedurilor operaţionale care reglementează activitatea în cadrul mai multor compartimente din cadrul aparatului de specialitate al Primarului Municipiului Craiova.

Complexul Sportiv Craiova-Stadion de Fotbal, cu o capacitate de 30.929 de locuri pe scaune în tribune acoperite, deține:

\* Spații pentru sportivi, arbitri, staff echipe: 2 vestiare sportivi, 2 vestiare antrenori, 2 zone de recuperare, 2 vestiare arbitri, camera delegaţi, cabinet medical, cabinet control doping, 38 camere cazare sportivi, bază recuperare sportivi, vestiar copii escorta, vestiar purtători de steaguri naţionale, vestiar copii mingi, vestiar purtători mingi de joc, vestiar purtători de steaguri.

\* Spații pentru spectatori: grupuri sanitare, prim ajutor, catering etc;

\* Spații pentru spectatori VIP : zona UEFA club, lounge, bucătarii VIP, zona prezidenţială, birou prezidenţial, grupuri sanitare separate, parcări VIP, zone interviu VIP, recepţie, etc.;

\* Spații pentru Media: zona mixtă, flash interviu, sală conferinţe, zone de lucru, birouri, studiouri, media cafe, tribune comentatori, tribune presă scrisă, tribune observatori, tribune fotografi, camere TV, etc. ;

\* Spații administrative: centrul operativ pentru situaţii de urgență, securitate, întreţinere, management care cuprinde la rândul sau birouri management, birouri administraţie protocol, săli şedinţe, depozite, etc. ;

\* Facilitaţi temporare: săli de antrenament;

\* Amenajări exterioare urbane și peisagere cuprinzând parcaje (pentru spectatori, fani, oaspeţi, oficiali meci, VIP , UEFA club, administraţie/organizatori, media, furnizori, care TV, etc), alei pietonale si carosabile;

Pentru dreptul de folosinţă al tuturor acestor dotări sunt instituite anual taxe locale.

Prezenta procedură se aplică în cadrul Direcţiei Patrimoniu : Serviciul Administrare şi Exploatare Stadion, Serviciul Urmărire Contracte Agenţi Economici din cadrul Primăriei Municipiului Craiova în vederea implementării și respectării acesteia.

**3**. **DOCUMENTE DE REFERINŢĂ**

În temeiul dispoziţiilor:

- art. 486 din Legea nr. 227/2015 privind Codul fiscal;

- Ordonanţa de Urgenţă a Guvernului nr.57/2019 privind Codul administrativ

- Codul Civil

Se instituie ca taxe locale, aprobate prin Hotărâre a Consiliului Local, taxele pentru utilizarea temporară a locurilor publice-Complexul Sportiv Craiova-Stadion de Fotbal situat în B-dul. Știrbei Vodă nr. 38, Craiova, prevăzute în prezenta procedură.

**4.** **DESCRIEREA PROCEDURII**

Obiectivul general îl reprezintă reglementarea modului de folosință a bunului Complex Sportiv Craiova-Stadion de Fotbal situat în B-dul. Știrbei Vodă nr. 38, Craiova.

Prezenta Procedură se aplică în vederea încasării taxelor locale de utilizare temporară a complexului sportiv identificat mai sus, instituite în baza art. 486 din Legea nr. 227/2015 privind Codul fiscal, pentru anul 2020.

Pentru respectarea categoriei/nivelului pentru care a fost proiectat obiectivul-evenimente sportive de înaltă performanță, a prevederilor tehnice impuse de perioada de garanție și tehnologia de întreținere a suprafeței de joc, acesta nu va fi folosit pentru evenimente sportive de masă și/sau oricare alte evenimente sportive, categorii inferioare celor pentru care sunt prevăzute taxele locale de mai sus.

* 1. **Identificare**

Etapa de identificare reprezintă analiza solicitării înregistrată la Primăria Municipiului

Craiova. Ulterior primirii adreselor şi a documentelor justificative ce cuprind solicitarea de folosinţă a obiectivului, de la administratori ori alţi abilitaţi reprezentativi ai potențialolor utilizatori, prin Serviciul Centrul de Informare Pentru Cetăţeni şi Audienţe, directorul executiv al Direcţiei Patrimoniu, şeful Serviciului Administrare şi Exploatare Stadion stabileşte funcţionarii publici de execuţie din cadrul serviciului pentru a îndeplini sarcinile corespunzătoare activităţilor desfășurate de serviciu, conform fişelor posturilor.

* 1. **Operare**

Se analizează solicitarea din punct de vedere al categoriei şi datei evenimentului (astfel încât să nu se suprapună cu altele deja programate), apoi se întocmeşte răspunsul către solicitant favorabil sau nefavorabil; în situaţia acceptării solicitarii se comunică şi taxa locală pentru dreptul de folosinţă. Circuitul petiţiilor ori adreselor de răspuns/comunicare către petenţi se face prin intermediul Direcției Relaţii Publice şi Management Documente.

Cuantumul taxelor locale pentru utilizarea temporară a locurilor publice Complexul Sportiv Craiova-Stadion de Fotbal se stabileşte prin hotărâri ale Consiliului Local (care sunt comunicate de către Serviciul Administraţie Publică Locală, Direcţiei Patrimoniu), şi, după întocmirea notei de plată în cadrul Direcţiei Patrimoniu-Serviciul Urmărire Contracte Agenţi Economici, se încasează, anticipat evenimentului, prin ordin de plată sau direct la casieriile Direcţiei Impozite şi Taxe, în bugetul local, la subcapitolul ,,Alte impozite şi taxe pe proprietate – 07.02.50” .

Chitanţa-documentul care certifică plata efectuată, conferă solicitantului dreptul de folosinţă al obiectivului conform categoriei achitate. În ziua evenimentului, la predarea-primirea spre folosință a bunului, se întocmește de către Direcția Patrimoniu cu beneficiarul solicitării protocol de predare-primire (tur) în care sunt consemnate zonele, mijloacele fixe, obiectele de inventar care fac obiectul predării-primirii și pentru care solicitantul deține folosința și este răspunzător pentru eventualele deteriorări aduse imobilului pe perioada preluării și desfășurării evenimentului, suportând cheltuielile necesare remedierii acestora, având obligația: să păstreze destinația bunurilor preluate și să le folosească potrivit specificului lor, să se îngrijească de folosința normală a acestora, potrivit destinației și specificului lor și să ia măsuri în vederea menținerii parametrilor legali de funcționare impuși de domeniul de utilizare. La încheierea evenimentului, se întocmește un alt protocol (retur) privind predarea bunurilor și starea acestora.

* 1. **Responsabilități**

Director executiv: Avizează și semnează documentele întocmite

Șef Serviciu: Verifică modul de realizare a documentelor și le aprobă prin semnătură

Inspector: analizează, verifică documentația primită și întocmește răspunsul către solicitant; întocmește nota de plată utilizând taxele locale aprobate prin hotărâri ale Consiliului Local.

**5. Formulare tipizate utilizate:** nota de plată, chitanţă.

**6**. Prezenta Procedură se completează cu celelalte prevederi legale în vigoare şi ulterioare.

**PREŞEDINTE DE SEDINŢĂ,**

**Gheorghe NEDELESCU**